Oudtshoorn se watergehalte beter | Netwerk24
Oudtshoorn se watergehalte beter
Deur Eugene Gunning 21 April 2017 18:26
Colan Sylvester, Oudtshoorn se burgemeester.Foto: Eugene Gunning
Die uitslae van bakteriese toetse op watermonsters van Oudtshoorn dui op 'n aansienlike verbetering in die watergehalte.
Die uitslae van die toetse is Vrydag ontvang.
Die munisipaliteit het Woensdag op 'n nuuskonferensie gesê dat nog toetse op watermonsters gedoen word. Vuil water in krane het inwoners die laaste tyd warm onder die kraag.
Die nuuskonferensie is onder meer bygewoon deur Colan Sylvester, die burgemeester.
Luidens 'n verklaring wat Vrydag deur Oudtshoorn se munisipaliteit uitgereik is, is daar 'n verbetering in die watergehalte.
Al is die munisipaliteit vol vertroue dat dit geen gesondheidsgevaar inhou nie, moet die munisipaliteit ingevolge wet verbruikers waarsku om bewus te wees van moontlike gesondheidsgevare wanneer die water gedrink word.
Daar word voorgestel dat alle water eers gekook word voor gebruik.
Toetse sal steeds op 'n gereelde grondslag gedoen word en inwoners sal op hoogte gehou word oor die stand van sake.
* Die munisipaliteit het vroeër in 'n verklaring gesê die eerste boorwerk aan 'n boorgat noord van Dysselsdorp is afgehandel. Die resultate lyk uiters positief.
Die boorgat sal binne die volgende paar maande deel word van die Klein Karoo Landelike Waterskema.
Die water in die Raubenheimerdam is ook vinnig besig om te verbeter nadat deeltjies klei en as in die water sigbaar was. Die teenwoordigheid van as in die water gaan egter langer duur om heeltemal uit te sak.